CELEX: 32022D0899
Language: ro
Date: 2022-06-08 00:00:00
Title: Decizia de punere în aplicare (UE) 2022/899 a Comisiei din 8 iunie 2022 privind echivalența cadrului de reglementare aplicabil contrapărților centrale din Indonezia cu cerințele Regulamentului (UE) nr. 648/2012 al Parlamentului European și al Consiliului în ceea ce privește contrapărțile centrale aflate sub supravegherea Autorității pentru Servicii Financiare din Indonezia (Otoritas Jasa Keuangan) (Text cu relevanță pentru SEE)

9.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 156/53
               
            
         DECIZIA DE PUNERE ÎN APLICARE (UE) 2022/899 A COMISIEI
         din 8 iunie 2022
         privind echivalența cadrului de reglementare aplicabil contrapărților centrale din Indonezia cu cerințele Regulamentului (UE) nr. 648/2012 al Parlamentului European și al Consiliului în ceea ce privește contrapărțile centrale aflate sub supravegherea Autorității pentru Servicii Financiare din Indonezia (Otoritas Jasa Keuangan)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),
         întrucât:
         
                     (1)
                  
                  
                     Procedura de recunoaștere a contrapărților centrale („CPC”) stabilite în țări terțe prevăzută la articolul 25 din Regulamentul (UE) nr. 648/2012 este menită să le permită CPC stabilite și autorizate în țări terțe ale căror standarde de reglementare sunt echivalente cu cele prevăzute în regulamentul menționat să furnizeze servicii de compensare unor membri compensatori sau locuri de tranzacționare stabilite în Uniune. Această procedură de recunoaștere și decizia privind echivalența prevăzută la articolul menționat contribuie astfel la realizarea obiectivului general al Regulamentului (UE) nr. 648/2012, și anume de a reduce riscul sistemic prin sporirea măsurii în care se recurge la CPC sigure și solide pentru a compensa contractele cu instrumente derivate extrabursiere, inclusiv atunci când respectivele CPC sunt stabilite și autorizate într-o țară terță.
                  
               
                     (2)
                  
                  
                     Pentru ca regimul juridic al unei țări terțe să fie considerat echivalent cu regimul juridic al Uniunii în ceea ce privește CPC, rezultatele de fond ale dispozițiilor juridice și ale mecanismelor de supraveghere aplicabile ar trebui să fie echivalente cu cerințele Uniunii în ceea ce privește obiectivele de reglementare pe care acestea le ating. Prin urmare, scopul acestei evaluări a echivalenței este acela de a verifica dacă prin dispozițiile juridice și mecanismele de supraveghere din țara terță se asigură faptul că CPC stabilite și autorizate în respectiva țară terță nu expun membrii compensatori și locurile de tranzacționare stabilite în Uniune unui nivel de risc mai ridicat decât cel la care ar putea fi expuși respectivii membrii compensatori și respectivele locuri de tranzacționare de către CPC autorizate în Uniune și, în consecință, nu generează niveluri inacceptabile de risc sistemic în Uniune. Ar trebui, așadar, să fie luate în considerare riscurile mult mai scăzute inerente activităților de compensare desfășurate pe piețe financiare care sunt mai mici decât piața financiară a Uniunii.
                  
               
                     (3)
                  
                  
                     Evaluarea echivalenței dispozițiilor juridice și a mecanismelor de supraveghere din Indonezia cu cele ale Uniunii nu ar trebui să se bazeze exclusiv pe o analiză comparativă a cerințelor obligatorii din punct de vedere juridic aplicabile CPC din Indonezia aflate sub supravegherea Autorității pentru Servicii Financiare din Indonezia [Otoritas Jasa Keuangan („OJK”)], ci și pe o evaluare a rezultatului acestor cerințe. De asemenea, Comisia ar trebui să evalueze și caracterul adecvat al acestor cerințe pentru a atenua riscurile la care pot fi expuși membrii compensatori și locurile de tranzacționare stabilite în Uniune, ținând cont de dimensiunea pieței financiare pe care își desfășoară activitatea CPC autorizate în Indonezia. Pentru a obține rezultate echivalente în materie de diminuare a riscurilor, în cazul CPC care își desfășoară activitatea pe piețe financiare mai mari, al căror nivel inerent de risc este mai ridicat, sunt necesare cerințe mai stricte de diminuare a riscurilor decât în cazul CPC care își desfășoară activitatea pe piețe financiare mai mici, al căror nivel inerent de risc este mai scăzut.
                  
               
                     (4)
                  
                  
                     Prezenta decizie se referă exclusiv la echivalența dispozițiilor juridice și a mecanismelor de supraveghere pentru CPC aflate sub supravegherea OJK și nu la dispozițiile juridice și mecanismele de supraveghere pentru CPC care prestează servicii de compensare pe piața produselor de bază și sunt reglementate și supravegheate de Agenția de reglementare a tranzacțiilor cu contracte futures pe piața produselor de bază [Badan Pengawas Perdagangan Berjangka Komoditi (Bappebti)] din cadrul Ministerului Comerțului din Republica Indonezia (Kementerian Perdagangan Republik Indonesia) și nici la CPC exploatate și supravegheate de Bank Indonesia.
                  
               
                     (5)
                  
                  
                     Articolul 25 alineatul (6) literele (a), (b) și (c) din Regulamentul (UE) nr. 648/2012 stabilește trei condiții care trebuie îndeplinite pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC autorizate în țara respectivă și cele prevăzute în regulamentul menționat.
                  
               
                     (6)
                  
                  
                     În conformitate cu articolul 25 alineatul (6) litera (a) din Regulamentul (UE) nr. 648/2012, CPC autorizate într-o țară terță trebuie să respecte cerințe obligatorii din punct de vedere juridic echivalente cu cerințele stabilite în titlul IV din Regulamentul menționat.
                  
               
                     (7)
                  
                  
                     Cerințele obligatorii din punct de vedere juridic aplicabile CPC autorizate în Indonezia sub supravegherea OJK sunt prevăzute în Legea Republicii Indonezia nr. 8 din anul 1995 privind piața de capital („Legea privind piața de capital”) (Undang-Undang Republik Indonesia Nomor 8 Tahun 1995 tentang Pasar Modal) (2), în Regulamentul OJK nr. 3/POJK.04/2021 privind organizarea activităților pe piața de capital (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) și în Regulamentul OJK nr. 22/POJK.04/2019 privind tranzacțiile cu valori mobiliare (Peraturan OJK Nomor 22/POJK.04/2019 tentang Transaksi Efek) (4) (denumite în continuare împreună „normele primare”). Regulamentul OJK nr. 22/POJK.04/2019 transpune standardele internaționale definite în Principiile pentru infrastructurile pieței financiare (PFMI) publicate în aprilie 2012 de către Comitetul pentru plăți și infrastructuri de piață și de către Organizația Internațională a Comisiilor de Valori Mobiliare (5).
                  
               
                     (8)
                  
                  
                     CPC trebuie să fie autorizate de către OJK. Pentru a primi autorizație să presteze servicii de compensare, CPC trebuie să îndeplinească cerințele prevăzute în normele primare. Acestor cerințe li se adaugă normele și procedurile interne ale CPC care asigură conformitatea cu toate standardele relevante din Principiile pentru infrastructurile pieței financiare (PFMI).
                  
               
                     (9)
                  
                  
                     Prin urmare, cerințele obligatorii din punct de vedere juridic aplicabile CPC autorizate în Indonezia și aflate sub supravegherea OJK au o structură pe două niveluri. Primul nivel constă în normele primare care stabilesc obligațiile de bază, pe care trebuie să le respecte CPC pentru a primi autorizație să presteze servicii de compensare în Indonezia. Al doilea nivel constă în regulile și procedurile interne ale CPC, care trebuie adoptate ca regulamente ale CPC ca organism de autoreglementare.
                  
               
                     (10)
                  
                  
                     Piața financiară din Indonezia este semnificativ mai mică decât aceea din Uniune. Prin urmare, participarea la CPC autorizate în Indonezia expune membrii compensatori și locurile de tranzacționare stabilite în Uniune la riscuri mult mai scăzute decât participarea acestora la CPC autorizate în Uniune. Normele primare aplicabile CPC autorizate în Indonezia, completate de normele și procedurile interne ale acestora, care impun respectarea PFMI, diminuează în mod adecvat nivelul mai scăzut de risc la care pot fi expuși membrii compensatori și locurile de tranzacționare stabilite în Uniune și, prin urmare, se poate considera că, în materie de diminuare a riscurilor, asigură un rezultat echivalent cu cel urmărit de Regulamentul (UE) nr. 648/2012.
                  
               
                     (11)
                  
                  
                     Comisia concluzionează că dispozițiile juridice și mecanismele de supraveghere din Indonezia asigură respectarea de către CPC autorizate în Indonezia și aflate sub supravegherea OJK a unor cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.
                  
               
                     (12)
                  
                  
                     Articolul 25 alineatul (6) litera (b) din Regulamentul (UE) nr. 648/2012 impune ca dispozițiile juridice și mecanismele de supraveghere privind CPC autorizate într-o țară terță să prevadă, de asemenea, faptul că aceste CPC fac obiectul unei supravegheri și al unei asigurări a respectării normelor eficace și continue.
                  
               
                     (13)
                  
                  
                     OJK, în calitate de autoritate de supraveghere a CPC, monitorizează CPC din Indonezia pentru a asigura respectarea continuă a normelor primare și a normelor și procedurilor interne ale CPC. Supravegherea zilnică este efectuată de OJK în mod regulat, în conformitate cu Legea Republicii Indonezia nr. 21 din anul 2011 privind Autoritatea pentru Servicii Financiare („Legea OJK”) (Undang-Undang Republik Indonesia Nomor 21 Tahun 2011 tentang Otoritas Jasa Keuangan) (6), pentru a identifica, evalua, ierarhiza și atenua riscurile. OJK poate efectua investigații cu privire la încălcările suspectate, astfel cum sunt menționate în capitolul XI din Legea OJK. OJK are competențe cuprinzătoare pentru a asigura conformitatea și poate retrage licența de funcționare și aprobarea normelor și procedurilor interne, poate emite condiții, cerințe sau instrucțiuni și poate impune sancțiuni CPC.
                  
               
                     (14)
                  
                  
                     Comisia concluzionează că dispozițiile juridice și mecanismele de supraveghere în ceea ce privește CPC autorizate în Indonezia prevăd o supraveghere și o asigurare a respectării normelor eficace și continue.
                  
               
                     (15)
                  
                  
                     În conformitate cu articolul 25 alineatul (6) litera (c) din Regulamentul (UE) nr. 648/2012, cadrul juridic dintr-o țară terță trebuie să prevadă un sistem echivalent eficace pentru recunoașterea CPC autorizate în temeiul regimurilor juridice ale unor țări terțe („CPC din țări terțe”).
                  
               
                     (16)
                  
                  
                     CPC din țările terțe care doresc să ofere servicii de compensare centrală în Indonezia trebuie să solicite de la OJK o licență de funcționare ca CPC, în temeiul articolului 13 alineatul (1) din Legea privind piața de capital. Astfel, CPC non-indoneziene și indoneziene pot presta servicii de compensare pe piața indoneziană de capital în mod nediscriminatoriu. Acestea trebuie să respecte aceleași cerințe ca și CPC din Indonezia, inclusiv conformitatea cu PFMI. Încheierea unor acorduri de cooperare între OJK și autoritățile competente din țările terțe responsabile cu supravegherea CPC non-indoneziene este prevăzută la articolele 47 și 48 din Legea OJK.
                  
               
                     (17)
                  
                  
                     Conform concluziei Comisiei, cadrul juridic din Indonezia prevede un sistem echivalent eficace pentru recunoașterea CPC din țări terțe.
                  
               
                     (18)
                  
                  
                     Prin urmare, Comisia consideră că dispozițiile juridice și mecanismele de supraveghere aplicabile CPC aflate sub supravegherea OJK îndeplinesc condițiile prevăzute la articolul 25 alineatul (6) din Regulamentul (UE) nr. 648/2012. În consecință, respectivele dispoziții juridice și mecanisme de supraveghere ar trebui considerate echivalente cu cerințele prevăzute în regulamentul respectiv.
                  
               
                     (19)
                  
                  
                     Prezenta decizie se bazează pe cerințele obligatorii din punct de vedere juridic aplicabile CPC aflate sub supravegherea OJK la momentul adoptării sale. Printre altele, pe baza informațiilor primite de la Autoritatea Europeană pentru Valori Mobiliare și Piețe, Comisia, astfel cum se prevede la articolul 25 alineatul (6b) din Regulamentul (UE) nr. 648/2012, va continua să monitorizeze periodic evoluția cadrului juridic și de supraveghere aplicabil CPC din Indonezia, precum și îndeplinirea condițiilor pe baza cărora a fost luată prezenta decizie.
                  
               
                     (20)
                  
                  
                     Pe baza constatărilor rezultate dintr-o reexaminare periodică sau specifică, Comisia poate decide în orice moment să modifice sau să abroge prezenta decizie, în special în cazul în care evoluțiile afectează condițiile pe baza cărora aceasta este adoptată.
                  
               
                     (21)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 25 alineatul (6) din Regulamentul (UE) nr. 648/2012, următoarele dispoziții juridice și mecanisme de supraveghere din Indonezia aplicabile contrapărților centrale aflate sub supravegherea Autorității pentru Servicii Financiare din Indonezia (Otoritas Jasa Keuangan) sunt considerate echivalente cu cerințele prevăzute în Regulamentul (UE) nr. 648/2012:
            
                        (a)
                     
                     
                        Legea Republicii Indonezia nr. 8 din anul 1995 privind piața de capital;
                     
                  
                        (b)
                     
                     
                        Legea Republicii Indonezia nr. 21 din anul 2011 privind Autoritatea pentru Servicii Financiare;
                     
                  
                        (c)
                     
                     
                        Regulamentul OJK nr. 22/POJK.04/2019 privind tranzacțiile cu valori mobiliare;
                     
                  
                        (d)
                     
                     
                        Regulamentul OJK nr. 3/POJK.04/2021 privind organizarea de activități pe piața de capital.
                     
                  
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 8 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 201, 27.7.2012, p. 1.
         
            (2)  Monitorul Oficial al Republicii Indonezia din anul 1995 numărul 64, Suplimentul la Monitorul Oficial al Republicii Indonezia nr. 3608.
         
            (3)  Monitorul Oficial al Republicii Indonezia din anul 2021 numărul 71, Suplimentul la Monitorul Oficial al Republicii Indonezia nr. 6663.
         
            (4)  Monitorul Oficial al Republicii Indonezia din anul 2019 numărul 168, Suplimentul la Monitorul Oficial al Republicii Indonezia nr. 6387.
         
            (5)  Comitetul pentru plăți și infrastructuri de piață, documentul nr. 101 din 16 aprilie 2012.
         
            (6)  Monitorul Oficial al Republicii Indonezia din anul 2011 numărul 111, Suplimentul la Monitorul Oficial al Republicii Indonezia nr. 5253.